Norra
Norra (ametliku nimega Norra Kuningriik) on riik Euroopas, üks Põhjamaadest. Norra põhiosa asub Skandinaavia poolsaare lääne- ja põhjaosas ning sealsetel rannikulähedastel saartel. Norral on maismaapiir Rootsi, Soome ja Venemaaga. Norra mandriosa on piklik ning tugevasti liigestatud rannajoonega, mida iseloomustavad kuulsad fjordid. Norra põhiosa jääb Atlandi ookeani põhjaosa äärde, piirnedes Skagerraki, Põhjamere, Norra mere ja Barentsi merega. Norra põhiosa pindala on 323 771 km². Peale selle kuulub Norra Kuningriigile Islandi vetega piirnev Jan Mayeni saar ja Põhja-Jäämeres asuv Svalbard. Jan Mayen on haldusjaotuse järgi Norra põhiosas oleva Nordlandi maakonna koosseisus. Svalbardi staatus on reguleeritud rahvusvahelise Svalbardi lepinguga. Norra Kuningriigi pindala koos Jan Mayeni ja Svalbardiga on 385 207 km². Bouvet' saar Atlandi ookeani lõunaosas on Norra sõltlasala, kuid mitte riigi osa. Norra peab Antarktikas oma sõltlasaladeks ka Peeter I saart Vaikse ookeani lõunaosas Lõuna-Jäämeres ja Kuninganna Maudi maad Antarktisel. Ent Norra nõue nendele aladele on Antarktika lepinguga tähtajata külmutatud; nende alade kuulumist Norrale ei ole rahvusvaheliselt tunnustatud.